**Wilhelm «Willy» Bogner** (født 1909, død 1977) var en tysk skiløper, forretningsmann og klesdesigner. Som skiløper representerte han Münchner Skiläufer Vereinigung. Han meldte seg inn i SS i 1934 og var i Norge og Finland under andre verdenskrig.

Han tok sølvmedalje på 4 x 10 km langrennsstafett for Tyskland i VM i Sollefteå i 1934. I Vysoké Tatry i 1935 tok han bronsemedalje i kombinert og ble nummer 4 i stafett. Andre VM-resultater (muligens ikke fullstendig): I VM i Oslo i 1930 ble han nummer 49 på 17 km langrenn og endte upremiert (utenfor de 31 beste) i kombinert. Han fikk 56.-plass i spesielt hopp i Oberhof 1931 og 4.-plass i stafett i Innsbruck 1933 I Lahtis i 1938 ble han nummer 5 i stafett, 19 i kombinert og 103 på 18 km langrenn. (Noen VM-resultater mangler antakelig.) I OL i Garmisch-Partenkirchen 1936 avla han den olympiske ed på åpningsseremonien og fikk 6.-plass i stafett og 12.-plass i kombinert.

Bogner ble tysk mester i kombinert i 1936, på 18 km langrenn i 1938, og på stafett i 1931, 1932, 1933, 1934 og 1939.

Willy Bogner kom første gang til Norge i 1928, og oppholdt seg mye der i årene fram til 1940. Han ble kjent med mange av de norske skiløperne og snakket etter hvert ganske godt norsk. Ikke minst ble Bogner god venn med Marius Eriksen med familie. Eriksen, som var sjef for sportsavdelingen hos Gunerius Pettersen og far til de senere alpinistene Stein og Marius jr. produserte alpinski, som Willy Bogner etter en tid begynte å importere og selge i Mellom-Europa. Bogner grunnla i 1932 sitt eget firma, som importerte og senere produserte skiutstyr og sportsklær. Han drev firmaet Bogner sammen med sin kone Maria, som han giftet seg med i 1937. Det tyske skilandslaget har brukt klær fra Bogner i OL siden 1936.

Willy Bogner var fra april 1933 medlem av SS (Untersturmführer), og var under 2. verdenskrig soldat i Norge og Finland. I 1941 ble han tilkalt til Norge av rikskommissær Josef Terboven for å forsøke å overtale de norske idrettsfolkene til å avslutte idrettsstreiken og oppgi motstanden mot den nazistiske nyordningen av idretten i Norge. Forsøket mislyktes. Ifølge Halvor Kleppen i hans bok om Stein Eriksen, hjalp Willy Bogner både Marius Eriksen jr. og flere andre norske skivenner mens de satt i tysk fangenskap under krigen, men vennskapet mellom ham og Eriksen-familien ble likevel satt alvorlig på prøve og måtte legges på is til krigen var over. Mot slutten av krigen ble Bogner arrestert og satt som amerikansk krigsfange i Dachau i to år. Etter krigen tok Eriksen-familien opp igjen vennskapet med Bogner. Stein Eriksen brukte blant annet Bogner-klær mens han var aktiv alpinist, og var også representant for firmaet Bogner i USA.

Bogners sønn med samme navn har vært alpinist, deltok i OL, og tok over klesfirmaet etter farens død i 1977.

Referanser
----------

1. 1 2   Munzinger Personen, oppført som Willy Bogner sen. Munzinger IBA 00000015077, besøkt 9. oktober 2017[Hentet fra Wikidata]
2. 1 2  Sports Reference: Willy Bogner (Sr.) Arkivert 6. januar 2009 hos Wayback Machine. (olympiaresultater, besøkt 7. september 2015)
3. ↑  Hermann Hansen, Knut Sveen: *VM på ski '97 Trondheim*. Adresseavisens Forlag, Trondheim 1996. ISBN 82-7164-044-5 (s. 49, digitalisert av Nasjonalbiblioteket)
4. ↑  *VM på ski '97 Trondheim* (s. 51)
5. ↑  K. Vilh. Amundsen: *De internasjonale skirenn under vinteridrettsuken i Oslo 1930*. Grøndahl & Søns Boktrykkeri, Oslo 1930 (s. 40 og 61, digitalisert av Nasjonalbiblioteket)
6. ↑  Adam Kwieciński: Hoppresultater Arkivert 10. mars 2016 hos Wayback Machine. (besøkt 7. september 2015)
7. ↑  *VM på ski '97 Trondheim* (s. 46)
8. ↑  *VM på ski '97 Trondheim* (s. 59)
9. ↑  Lahden Kaupunginmuseo (Lahtis bymuseum): VM-resultater 1938 Arkivert 22. april 2015 hos Wayback Machine. (besøkt 7. september 2015)
10. ↑  IOC: Garmisch-Partenkirchen 1936 (besøkt 7. september 2015)
11. ↑  Sport-Komplett: Ski-Nordisch - Nordische Kombination - Deutsche Meisterschaften (besøkt 7. september 2015)
12. ↑  Sport-Komplett: Skilanglauf - Deutsche Meisterschaften (Herren) (besøkt 7. september 2015)
13. ↑  Halvor Kleppen: *Stein Eriksen - hans eventyrlige liv*. Scanbok Forlag, 1991. ISBN 82-90554-49-4 (s. 125-127, digitalisert av Nasjonalbiblioteket)
14. ↑  Bogner: History Arkivert 20. juli 2015 hos Wayback Machine. (besøkt 7. september 2015)
15. ↑  Bastian Hein: *Elite für Volk und Führer? Die allgemeine SS und ihre Mitglieder 1925-1945*. Oldenburg Wissenschaftsverlag, München 2012. ISBN 978-3-486-70936-0 (s. 105, forhåndsvist på Google Books)
16. 1 2  *Stein Eriksen - hans eventyrlige liv* (s. 128)
17. ↑  Sigmund og Birger Ruud: *Sporene videre*. Aschehoug, Oslo 1945 (s. 116-119, digitalisert av Nasjonalbiblioteket)
18. ↑  Sports Illustrated: They Make The Pants (6. februar 1961, besøkt 7. september 2015)
19. ↑  *Stein Eriksen - hans eventyrlige liv* (s. 128-132)

Eksterne lenker
---------------

* (en) Willy Bogner – Olympedia Rediger på Wikidata

* (en) Willy Bogner – Sports-Reference (OL-resultater – arkivert) Rediger på Wikidata

* (en) Willy Bogner – FIS (kombinert) Rediger på Wikidata

* (en) Willy Bogner – FIS (langrenn) Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** VIAF **·** GND **·** Munzinger (iba)
 |

Portal: Andre verdenskrig